**DUŠAN ŠAROTAR: ZVEZDNA KARTA**

Literarni svet DUŠANA ŠAROTARJA je zavezujoč, njegov učinek je podoben odhodu v globok gozd ali potopu pod gladino. Namreč primora nas, da uporabimo in izostrimo vsa zakrnela čutila in se predamo novemu – čutenju in čudenju (tudi v grozi). V ZVEZDNI KARTI (Goga, 2021) vnovič stopimo na prekmursko ravnico, kjer se je v tridesetih letih vzpostavljalo živahno meščansko življenje, katerega pomemben del je bila tudi judovska skupnost. Čeprav je to čas pred njenim usodnim izgonom, je to vendarle tudi pripoved o tragiki in tragediji pogroma. Protagonisti – družina Franca Schwarza, ki ga že poznamo iz roman Biljard v Dobrayu – tragiko nosijo v sebi, tako v svojih nemirnih in vzkipljivih telesih, kot v tihih telesih, ki se šele razcvetajo. ZVEZDNA KARTA je pripoved o slutnji smrti, presunljiva žalostinka, soočanje z neizbežnostjo usode, a hkrati tudi poklon spominu in pesniškemu jeziku, v katerem in s katerim je mogoče tragiko vzdržati, jo celo preoblikovati v (srhljivo) lepoto.